ï»¿Fahali na Punda  

Zamani, aliishi mkulima mmoja  maskini aliyekuwa na Fahali mzee.  Fahali huyo hakupenda kulima.  Alipenda kubaki nyumbani akila nyasi,  akinywa maji na kupumzika.  
Mkulima huyo vilevile alikuwa na  Punda. Punda na Fahali walikuwa  marafiki. Mwisho wa siku, walizoea  kuongea pamoja.  Siku moja, Fahali alisema, "Nimechoka  sana. Nimefanya kazi siku nzima.  Jembe ni kubwa na zito. Naye mkulima  haniruhusu kupumzika."  
Punda alimtazama Fahali akawaza,  "Bila shaka Fahali ni mvivu na hapendi  kufanya kazi."  Kisha akasema, "Unadhani kuwa  jembe lako ni zito? Niamini, rafiki  yangu, jembe ni jepesi! Mimi leo  nimebeba gunia la ngano mgongoni.  Nina hakika lilikuwa zito kuliko jembe  lako."  
Siku iliyofuata, walikutana tena.  Fahali akasema, "Nimekuwa na siku  mbaya leo. Shamba la bwana wangu  liko mbali na limejaa mawe.  Nimefanya kazi mchana kutwa.  Sikupumzika hata kidogo."  
"Eti ulifanya kazi ngumu?" Punda  alimwuliza. "Mimi leo nilikwenda  sokoni mjini, kilomita nyingi kutoka  hapa. Nina hakika nimefanya kazi  ngumu kuliko wewe."  
Siku iliyofuata, Fahali alirudi nyumbani  akiwa amechelewa tena.  Alimwambia Punda, "Ah! Rafiki! Leo  ilikuwa siku mbaya kwangu."  Lakini, Punda hakutaka kumsikiliza  Fahali zaidi.  
Punda alimwambia, "Wewe huchoka  kila wakati na kila siku ni mbaya  kwako. Mkulima atakapokuja kesho,  lala na ufumbe macho yako useme,  'Moo! Moo!' Mkulima akifikiri wewe ni  mgonjwa, atakuruhusu upumzike."  Fahali alilipenda wazo hilo akasema,  "Asante mpenzi Punda. Wazo zuri  sana."  
Asubuhi iliyofuata, Fahali alilala na  mkulima alipofika, aliyafumba macho  yake akalia, "Moo! Moo!"  Mkulima alimtazama akawaza,  "Maskini Fahali wangu ni mgonjwa.  Lakini, ni lazima nililime shamba  langu. Ni nani atakayenisaidia?  Haidhuru, kuna Punda! Atalivuta  jembe leo."  
Mkulima alimpeleka Punda shambani  akamfunga jembe na kuanza  kumcharaza, "Nenda! Haraka! Vuta!"  Alimshurutisha Punda.  
Punda alifanya kazi siku nzima. Jioni  alikuwa amechoka sana. Alitembea  polepole kwenda nyumbani.  Fahali alisubiri na alipomwona,  alisema, "Mpendwa Punda, nilikuwa  na siku nzuri leo. Nilikula nyasi,  nikanywa maji na nikapumzika chini  ya mti mkubwa. Nataka kupumzika  tena kesho. Je, nifanyeje? Nipe wazo  jingine."  
Punda alimtazama Fahali, akawaza,  "Kazi yake ni mbaya kuliko  yangu. Sitaki kuifanya tena kesho."  Hatimaye, Punda akasema, "Rafiki  yangu, kuwa makini. Leo nimemsikia  mkulima akimwambia hivi mkewe,  'Fahali wangu ni mchovu kila wakati  na sasa ni mgonjwa. Asipopata nafuu  kesho, nitamchinja tule nyama.'"  
Fahali aliogopa sana akalia akisema,  "Eti nini? Alisema hivyo? Kesho,  nitafanya kazi yangu. Nimepata nafuu  sasa na wala si mchovu tena!" 

You are free to download, copy, translate or adapt this story and use the illustrations as long as you attribute in the following way:  Fahali na Punda  Author - Melese Getahun Wolde and Elizabeth Laird  Translation - Brigid Simiyu  Illustration - Salim Kasamba  Language - Kiswahili  Level - Longer paragraphs  Â© African Storybook Initiative 2016  Creative Commons: Attribution 4.0  Source www.africanstorybook.org  Original source www.ethiopianfolktales.com 

Question: Mbona punda alitembea polepole
Answer: alikuwa amechoka